  Виталий Пронин Чемпионатын вормисьёс пӧлы шедиз Яр ёросысь команда но.24-тӥ феврале шаерысьтымы инвалид спортсменъёс люкаськылӥзы Ижысь футболэн шудонъя манеже. Отын ортчиз ӝӧк выл шудонъёсъя нырысетӥез чемпионатсы. Ӵошатсконэз ортчытон понна сюлмаськизы шаерысьтымы инвалид спортсменъёслэн огазеяськонзы, «Огъя Россия» партилэн Удмуртиысь ёзэз но Ижевск город администрациысь егитъёсын ужанъя управление. Бадӟым ужрадэ люкаськемъёс нырысь ик пыр-поч тодматскизы дуннеысь пӧртэм выжы калыкъёслэн шудонъёсынызы. Чемпионатэ пыртэмын новус (Латвия), джакколо (Германия) но шаффлборд (Англия) шудонъёс.Нимъёссы аспӧртэмесь ке но, соос укшало бильярдлы, кёрлинглы но фишкаен шудонлы. Кызьы ивортӥзы шаерысьтымы инвалидъёслэн огазеяськоназы ужась специалистъёс, ӝӧк выл шудонъёсъя нырысетӥ чемпионатлы дасяськон февраль толэзе гинэ рос-прос кутскиз. Ужрадэз ортчытӥсьёс ӝӧкъёс басьтӥзы, нош ёросъёсысь лыктэм командаос, Иже вуыса гинэ, шудонъёслэн куронъёсынызы тодматскизы. Та ласянь котькинлы адӟем карымон луо можгаос.- Инвалидъёслэсь мылкыдзэс ӝутон но тазалыксэс юнматон вылысь ар талэсь азьло ик ӝӧк выл шудонъёсын тунсыкъяськыны кутскимы, - шуэ Можга городысь но ёросысь инвалидъёслэн огазеяськонэнызы кивалтӥсь Олег Балобанов. - Арнялы одӥг пол среда нуналъёсы но толэзьлы 2 пол арнянуналъёсы тренировкаос ортчытъяськомы, тужгес кужмоосыз ёрослэн командаяз кутэмын. Тренировкаосамы озьы ик вуыло Алнаш ёросысь, шергес Пичи Пурга ёросысь инвалидъёс. Нош та нуналъёсы асьме ёрослэсь чемпионатсэ ортчытыны дасяськиськомы.Нырысетӥ чемпионатэ Удмуртиысь 26 команда люкаськиз, ваньмыз-ӧвӧлэз 200 пала инвалидъёс. Лыктэмъёслы мастер-класс возьматӥз но валтӥсь судья кариськиз Латвиын вордскем но быдэс дуннелы тодмо луэм спортсмен Гунтарс Бралитис. Новус амалъя шудонын со 12 пол дуннелэн чемпионэз, нырысетӥез гроссмейстер луэмын, 2014-тӥ арысен кивалтэ Россиысь Ӝќк выл шудонъёсъя федерациен.Ужрад зэмос вожвылъяськонлы пӧрмиз. Тужгес ӟеч шудыны пӧрмытӥзы Вотка, Можга но Сарапул городъёсысь, Яр, Вотка, Ува, Глазов, Эгра, Сюмси, Пичи Пурга, Каракулино но Кизнер ёросъёсысь командаос.Спортысь та амалъёсты шаерысьтымы вань ёросъёсы вуттон сярысь сюлмаськоно. Угось таӵе ужрадъёсын инвалидъёс, мугорзэс кыдатэм сяна, ог-огенызы пумисько, ог-огзылэсь адӟем каро, џуказе нуналлы кужым люкало.Валентина Емельянова       